**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2021. december 15-i ülésére)

**TÁRGY: KÖZFELADAT ELLÁTÁSI SZERZŐDÉS MEGKÖTÉSE A KUNSÁG-MÉDIA NONPROFIT SZOLGÁLTATÓ KFT.-VEL VÁROSMARKETING és a turizmussal kapcsolatos FELADATOK ellátása TÁRGYÁBAN**

Az önkormányzatok részére Magyarország helyi önkormányzatairól szóló 2011.évi CLXXXIX. törvény 13. § (1) bekezdése előírja a helyi közügyek, valamint a helyben biztosítható közfeladatok körében ellátandó helyi önkormányzati feladatokat, a 13. pontjában kerül megfogalmazásra többek között a turizmussal kapcsolatos feladatok ellátása is.

A városmarketing és turizmussal kapcsolatos közfeladat jelenleg is ellátásra kerül, csak ezidáig a városmarketing a rendezvényszervezés, a turizmussal kapcsolatos feladatok a közművelődési megállapodás, Tourinform iroda működtetése keretében. A feladatellátással kapcsolatos költségek az Önkormányzat számára eddig is felmerültek, csak ezidáig részben a rendezvényszervezés, részben a közművelődési feladatok ellátása keretében teljesültek, új kiadásként csak az induláshoz kapcsolódó egyszeri kiadások jelentkeznek.

A városmarketing és turizmussal kapcsolatos közfeladat 2022. január 1. napjától az Önkormányzat 100 %-os tulajdonában álló nonprofit gazdasági társaság, a Kunság-Média Nonprofit Szolgáltató Kft. (a továbbiakban: Nonprofit Kft.) feladatkörébe kerülne át.

Tekintettel arra, hogy feladatellátás átadás történik, a szükséges forrás biztosítását támogatási szerződés keretében célszerű átadni. A közfeladatellátási szerződés megkötéséről és tartalmáról a Képviselő-testület dönt.

A szerződés megkötésének célja, hogy a városmarketing és turizmussal kapcsolatos közfeladatokat a Nonprofit Kft végezze a jövőben. A Nonprofit Kft. a feladatellátást Tourinform irodaként a Magyar Turisztikai Ügynökség Zrt. névhasználati kézikönyvében leírtak alapján köteles ellátni, kiemelten kezelve a városmarketinget, a városmarketing szempontjából fontos Kiskőrösön elérhető turisztikai kínálatot, rendezvényeket, beleértve a programajánlatok és kiadványok készítését, valamint a jegyértékesítések lebonyolítását is.

A feladat ellátására az Önkormányzat 2022. évben 12 682 000,-Ft támogatást biztosít, amelyből 1 600 000,-Ft az induláshoz és az egyszeri kiadásokhoz kapcsolódik. Az induláshoz és az egyszeri kiadások fedezetére szükséges támogatás az első hónapban, a működési támogatás kiutalása havonta a szerződésben rögzítettek szerint kerül folyósításra .

A közfeladat ellátási szerződést a felek határozott időtartamra kötik 2022. január 1. napjától – 2022. december 31. napjáig. A szerződés kitér az elvégzendő feladatokra, a Nonprofit Kft. és az Önkormányzat közötti kapcsolattartásra, a működési támogatás folyósításának és elszámolásának módjára, valamint tartalmazza a jogszabályok által előírt tartalmi elemeket.

A Nonprofit Kft. a közszolgáltatási szerződés alapján a támogatás felhasználásáról az Önkormányzat részére az előző naptári negyedév teljesítéséről a negyedévet követő 30 napon belül, az éves teljesítésről a következő év május 31. napjáig köteles elszámolni. Az elszámolási kötelezettség teljesítése során a Nonprofit Kft.-nek igazolnia kell, hogy az elszámolni kívánt összeg rendeltetésszerűen, az Önkormányzat döntése szerinti célnak megfelelően, a közfeladat ellátási szerződésben rögzített keretek között került felhasználásra. Jogosult arra, hogy a közfeladat-ellátási tevékenységek teljesítése során egy vagy több alvállalkozót vegyen igénybe, aki(k)nek tevekénységéért úgy felel, mintha a munkát maga végezte volna el.

A javaslatot a felügyelő bizottság 2021.12.13-i ülésén tárgyalja.

A fentiek alapján javaslom, hogy a Képviselő-testület a Kunság-Média Nonprofit Szolgáltató Kft.-vel városmarketing és turizmussal kapcsolatos közfeladatok ellátására megkötendő támogatási szerződés elfogadásáról a határozat-tervezetben foglaltak szerint döntsön.

**Kiskőrös, 2021. december 10.**

**Domonyi László s.k.,**

**polgármester**

**HATÁROZAT- TERVEZET**

A Képviselő-testület

1. egyet ért azzal, hogy Kiskőrös Város Önkormányzata támogatási szerződést köt városmarketing és turizmussal kapcsolatos közfeladatok ellátása tárgyában a Kunság-Média Nonprofit Szolgáltató Kft.-vel 2022. január 1. napjától – 2022. december 31. napjáig terjedő egy év határozott időtartamra, a jelen határozat melléklete szerinti tartalommal, az abban részletezett feladatok ellátására
2. felhatalmazza a polgármestert az 1. pontban megjelölt támogatási szerződés aláírására
3. felkéri a polgármestert, hogy az Önkormányzat 2022. évi költségvetési rendeletének tervezetét a fentieknek megfelelően terjessze elő

**Felelős:** Polgármester

**Határidő: 2021. december 31.**